
gđa Li Andersson
Predsjednica
Odbor za zapošljavanje i socijalna pitanja
BRUXELLES
Predmet:	<Titre>Mišljenje odbora CULT o jačanju vještina u Uniji – mogućnosti za strukovno obrazovanje i osposobljavanje u vrijeme tranzicije</Titre> <DocRef>(2026/2070(INI))</DocRef>
Poštovana gđo predsjednice,
u okviru navedenog predmeta, Odbor za kulturu i obrazovanje (CULT) bio je zadužen za podnošenje mišljenja Vašem odboru te je mišljenje odlučio podnijeti u obliku pisma.
Odbor za kulturu i obrazovanje predmetno je pitanje razmotrio na svojoj sjednici održanoj 14. srpnja 2026. Na toj je sjednici odlučio Odboru za zapošljavanje i socijalna pitanja, kao nadležnom odboru, podnijeti mišljenje u nastavku.
S poštovanjem,
Nela Riehl


PRIJEDLOZI


	uzimajući u obzir Ugovor o funkcioniranju Europske unije, a posebno njegove članke 165. i 166.,

A. budući da je strukovno obrazovanje i osposobljavanje ključni stup europskog prostora obrazovanja, unije vještina i europskog ekosustava cjeloživotnog učenja te da doprinosi osobnom razvoju, kvalitetnom zapošljavanju, socijalnoj koheziji, konkurentnosti i otpornosti EU-a, uključujući stratešku autonomiju, u vrijeme zelene, digitalne, demografske i industrijske tranzicije; budući da strukovno obrazovanje i osposobljavanje ima ključnu ulogu u jačanju europske industrijske baze, očuvanju i poboljšanju specijaliziranog tehničkog znanja i iskustva te rješavanju problema nedostatka radne snage u sektorima koji su ključni za konkurentnost i otpornost Unije; budući da Kopenhaški proces pokrenut u studenom 2002. radi jačanja europske suradnje u području strukovnog obrazovanja i osposobljavanja pruža dosljedan okvir za europsku politiku strukovnog obrazovanja i osposobljavanja;

B. budući da bi strukovno obrazovanje i osposobljavanje trebalo smatrati zasebnim visokokvalitetnim načinom učenja i budući da bi države članice trebale, u skladu sa svojim nacionalnim sustavima obrazovanja i osposobljavanja, poticati i podupirati jednako uvažavanje strukovnog i akademskog obrazovanja pri oblikovanju politika, usmjeravanju učenika, mogućnostima mobilnosti, sustavima priznavanja, ulaganju u kvalitetu i javnoj komunikaciji o strukovnom obrazovanju i osposobljavanju; budući da bi jednaka vrijednost trebala značiti stvaran pristup i mogućnosti za učenike svih dobnih skupina i podrijetla, a ne natjecanje između sektora obrazovanja i osposobljavanja u kojem jedni dobivaju onoliko koliko drugi gube;

C. budući da privlačnost i kvaliteta strukovnog obrazovanja i osposobljavanja ne ovise samo o relevantnosti za tržište rada, već i o poučavanju i osposobljavanju, sustavima usmjeravanja, uključivom pristupu, propusnosti između različitih putova obrazovanja i osposobljavanja, priznavanju vještina i kvalifikacija te razvoju osnovnih, digitalnih, zelenih, građanskih, socijalnih i transverzalnih kompetencija;  

D. budući da su u većini država članica javna ulaganja po učeniku i izravna financijska pomoć sustavno niža za više sekundarno obrazovanje te obrazovanje nakon sekundarnog koje nije tercijarno, odnosno razine na kojima se strukovno obrazovanje i osposobljavanje pretežito odvija, nego za tercijarno obrazovanje[footnoteRef:2]; [2:  https://www.europarl.europa.eu/RegData/etudes/STUD/2026/783536/CASP_STU(2026)783536_EN.pdf




] 


E. budući da je mobilnost učenika i naučnika u strukovnom obrazovanju i osposobljavanju i dalje jedno od najočitijih područja u kojima tu ambiciju tek treba prenijeti u praksu; budući da se prevelik broj učenika i naučnika u strukovnom obrazovanju i osposobljavanju i dalje suočava s pravnom nesigurnošću, administrativnim preprekama, ograničenim kapacitetom pružatelja usluga, nejasnim odgovornostima i neriješenim pitanjima povezanima s osiguranjem, naknadama, socijalnim osiguranjem i priznavanjem; budući da učenici često nisu svjesni svojih prava i postupaka dostupnih za prijavljivanje zlouporaba; budući da bi dodatne prepreke, kao što su sve veći troškovi života i stanovanja, mogle dovesti do rizika od isključivanja učenika u nepovoljnom socioekonomskom položaju iz mogućnosti za mobilnost u strukovnom obrazovanju i osposobljavanju;

F. budući da trajna neusklađenost vještina i dalje koči produktivnost, gospodarski rast i inovacije diljem Unije, što naglašava potrebu za bližom suradnjom između pružatelja osposobljavanja, poslodavaca, MSP-ova i lokalnih proizvodnih ekosustava; budući da su se sustavi strukovnog obrazovanja i osposobljavanja temeljeni na naukovanju i dvojni sustavi strukovnog obrazovanja i osposobljavanja, u kojima se kombinira učenje u školi s opsežnim, kvalitetnim radnim osposobljavanjem u poduzećima, pokazali učinkovitima u podupiranju prijelaza iz obrazovanja u zapošljavanje;

G. budući da bi jačanje zajedničkih europskih načela i odredbi za mobilne učenike i naučnike u strukovnom obrazovanju i osposobljavanju moglo pomoći u pružanju veće pravne sigurnosti učenicima, pružateljima strukovnog obrazovanja i osposobljavanja, poslodavcima i nadležnim tijelima, uz potpuno poštovanje nadležnosti država članica i nacionalnih sustava strukovnog obrazovanja i osposobljavanja;

H. budući da mobilnost u strukovnom obrazovanju i osposobljavanju zahtijeva snažniji kapacitet za potporu unutar ustanova za strukovno obrazovanje i osposobljavanje, uključujući posebno osoblje, usmjeravanje, partnerstva poslodavaca, pojednostavnjene postupke i digitalne alate; 

I. budući da su centri strukovne izvrsnosti, koji su kao takvi uvedeni u postojeći program Erasmus+, transformativni projekti suradnje i partnerstva kojima se povezuju pružatelji strukovnog obrazovanja i osposobljavanja, javna tijela, akademska zajednica i privatni sektor, s ulogom u ekosustavima vještina, svijetu rada, inovacijama te zelenoj i digitalnoj tranziciji, uz potporu inovativnih pedagoških metoda, profesionalnog razvoja učitelja i nastavnika, mobilnosti učenika i osoblja te strategija internacionalizacije strukovnog obrazovanja i osposobljavanja;

J. budući da je strukovnom obrazovanju i osposobljavanju potrebna odgovarajuća, vidljiva i postupno ojačana potpora u okviru sljedećeg VFO-a, posebno u okviru programa Erasmus+, uz istodobno očuvanje fleksibilnosti i uravnotežene strukture cjeloživotnog učenja programa, ali i u okviru drugih komplementarnih fondova EU-a; budući da izvrsnost strukovnog obrazovanja i osposobljavanja ovisi i o nastavnicima, voditeljima osposobljavanja, mentorima na radnom mjestu, propusnosti između različitih putova obrazovanja i osposobljavanja te uključivom pristupu;

K. budući da u svih 27 država članica postoji manjak nastavnika u strukovnom obrazovanju i osposobljavanju; budući da prema istraživanju Cedefopa iz 2025. samo 18 % nastavnika u strukovnom obrazovanju i osposobljavanju smatra da je njihovo zanimanje cijenjeno, a za trećinu nastavnika u strukovnom obrazovanju i osposobljavanju njihova profesija nije bila prvi izbor te da nastavnici u strukovnom obrazovanju i osposobljavanju u prosjeku primaju 11 % manju plaću od drugih visokoobrazovanih stručnjaka[footnoteRef:3]; [3:  https://www.cedefop.europa.eu/en/press-releases/cedefop-launches-first-european-vocational-teacher-survey-tackle-critical-vet-teacher-shortages





] 


1.	pozdravlja obnovljenu političku pozornost koja se pridaje strukovnom obrazovanju i osposobljavanju u kontekstu unije vještina, Deklaracije iz Herninga u okviru Kopenhaškog procesa i predstojeće europske strategije za strukovno obrazovanje i osposobljavanje te podsjeća na njegovu ulogu stupa europskog prostora obrazovanja, unije vještina i europskog ekosustava cjeloživotnog učenja za poticanje konkurentnosti i otpornosti; 

2.	poziva Komisiju i države članice da jednako poštovanje između strukovnog i akademskog puta pretvore u konkretne mjere u oblikovanju politika, usmjeravanju učenika, mogućnostima mobilnosti, sustavima priznavanja, ulaganju u kvalitetnu i javnu komunikaciju o izvrsnosti i uključivosti u strukovnom obrazovanju i osposobljavanju, posebno kako bi se povećala njegova privlačnost; 

3.	naglašava da bi jednaka vrijednost trebala značiti stvarne mogućnosti za učenike, a ne natjecanje između sektora obrazovanja i osposobljavanja u kojem jedni dobivaju onoliko koliko drugi gube; 

4.	naglašava da bi buduća strategija za strukovno obrazovanje i osposobljavanje trebala i dalje biti usmjerena na učenika te bi trebala podupirati i konkurentnost Europe i osobni razvoj, socijalnu uključenost i demokratsko sudjelovanje učenika, potičući visokokvalitetno, uključivo, inovativno i privlačno europsko strukovno obrazovanje i osposobljavanje s međunarodnom perspektivom; u tom pogledu naglašava važnost jasnih načina napredovanja u okviru strukovnog obrazovanja i osposobljavanja, uključujući visoko strukovno obrazovanje i osposobljavanje te kvalifikacije na 5. i višoj razini Europskog kvalifikacijskog okvira; 

5.	upozorava da mnogim tradicionalnim obrtima i vještinama očuvanja kulturne baštine prijeti nestanak zbog demografskih promjena i nedostatka strukturiranih načina prijenosa; ističe važnost međugeneracijskog prijenosa vještina u rješavanju demografskih promjena i nedostatka radne snage; potiče inicijative kojima se iskusnim radnicima pruža potpora u prenošenju znanja i stručnosti putem mentorstva, osposobljavanja na radnom mjestu i programa naukovanja; poziva Komisiju i države članice da se koriste strukovnim obrazovanjem i osposobljavanjem kao sredstvom za očuvanje i prijenos tih vještina; poziva na povezivanje strategija strukovnog obrazovanja i osposobljavanja s lokalnim kulturnim ekosustavima i baštinom kao alatom za teritorijalnu koheziju i borbu protiv demografskog pada; poziva na to da se kulturni i kreativni sektori u potpunosti uzmu u obzir u predstojećoj strategiji za strukovno obrazovanje i osposobljavanje;

6.	poziva Komisiju i države članice da kao prioritet riješe pravnu i administrativnu nesigurnost koja utječe na mobilne učenike i naučnike u strukovnom obrazovanju i osposobljavanju, među ostalim u pogledu statusa učenika, ugovornih aranžmana, naknade, socijalne sigurnosti, osiguranja i priznavanja razdoblja učenja u inozemstvu;

7.	poziva Komisiju da ojača zajednička europska načela i odredbe za mobilne učenike i naučnike u strukovnom obrazovanju i osposobljavanju, uz potpuno poštovanje nadležnosti država članica i nacionalnih sustava strukovnog obrazovanja i osposobljavanja, kako bi se pružila veća pravna sigurnost učenicima, pružateljima strukovnog obrazovanja i osposobljavanja, poslodavcima i nadležnim tijelima, među ostalim razvojem zajedničkog europskog okvira za automatsko uzajamno priznavanje studijskih kvalifikacija i razdoblja učenja u inozemstvu u školi, strukovnom obrazovanju i osposobljavanju te visokom obrazovanju; poziva države članice da zajamče prenosivost domaćih bespovratnih sredstava i zajmova za učenike u strukovnom obrazovanju i osposobljavanju koji sudjeluju u priznatoj mobilnosti kako bi potpora pratila učenika u inozemstvu; naglašava važnost redovitog preispitivanja i indeksiranja bespovratnih sredstava i financijske potpore za učenike, naučnike, nastavnike i osoblje u strukovnom obrazovanju i osposobljavanju koji sudjeluju u aktivnostima mobilnosti; 

8.	poziva na to, nadovezujući se na uspješne eksperimente kao što je projekt MONA u Francuskoj, da se programom Erasmus+ financiraju sustavi potpore mobilnosti unutar ustanova za strukovno obrazovanje i osposobljavanje, kao što su koordinatori mobilnosti u samim ustanovama kako bi se uključili koordinatori mobilnosti, kako bi se učenike u strukovnom obrazovanju i osposobljavanju usmjerilo u njihovim projektima mobilnosti, kako bi se nastavnike u strukovnom obrazovanju i osposobljavanju savjetovalo u pokretanju europskih projekata i kako bi se olakšali kontakti između ustanova za strukovno obrazovanje i osposobljavanje, privatnog sektora i učenika; 

9.	potiče razvoj infrastrukture za digitalnu mobilnost prilagođene strukovnom obrazovanju i osposobljavanju, nadahnute iskustvom programa Erasmus bez papira u visokom obrazovanju, kako bi se pojednostavnili administrativni postupci, sporazumi o učenju, postupci priznavanja i suradnja između pružatelja strukovnog obrazovanja i osposobljavanja, poslodavaca i nadležnih tijela; 

10.	ističe transformativnu ulogu centara strukovne izvrsnosti kao projekata suradnje i partnerstava koji okupljaju pružatelje strukovnog obrazovanja i osposobljavanja, javna tijela, akademsku zajednicu i privatni sektor s ciljem jačanja veza među tim dionicima, izrade inovativnih kurikuluma i pedagoških formata koji odgovaraju potrebama Europe za vještinama, poticanja mobilnosti učenika, nastavnika, voditelja osposobljavanja i osoblja u strukovnom obrazovanju i osposobljavanju te pronalaženja rješenja za administrativne, financijske, pravne i praktične prepreke koje ometaju mobilnost unutar strukovnog obrazovanja i osposobljavanja; 

11.	poziva na to da se u sljedećem programu Erasmus+ očuva proračun namijenjen centrima strukovne izvrsnosti te da uspješni centri strukovne izvrsnosti dobiju stabilnost i vidljivost potrebne za nastavak inovacija i preobrazbu sektora strukovnog obrazovanja i osposobljavanja na europskoj, nacionalnoj, regionalnoj i lokalnoj razini;

12.	ističe ulogu regionalnih, velegradskih i lokalnih vlasti u izgradnji uključivih i pravednih ekosustava naukovanja i strukovnog obrazovanja i osposobljavanja povezanih s poslodavcima te u izravnom upravljanju javnim centrima za osposobljavanje; 

13.	podsjeća da strukovno obrazovanje i osposobljavanje moraju biti primjereno i vidljivo podržani u okviru programa Erasmus+ i da se ta potpora mora postupno povećavati i temeljiti na potrebama učenika, kvaliteti, uključenosti, apsorpcijskom kapacitetu i cilju „Europa u pokretu” za mobilnost u strukovnom obrazovanju i osposobljavanju, uz istodobno očuvanje fleksibilnosti i uravnotežene strukture programa usmjerene na cjeloživotno učenje; 

14.	poziva na to da sve buduće stipendije Erasmus+, mjere za talente ili izvrsnost u strateškim obrazovnim područjima budu otvorene, prema potrebi, polaznicima strukovnog obrazovanja i osposobljavanja te višim programima strukovnog obrazovanja i osposobljavanja, uz istodobno dopunjavanje, a ne smanjenje, osnovnih financijskih sredstava programa Erasmus+ za obrazovnu mobilnost, uključenost i suradnju; 

15.	poziva na to da se predstojeći program EU-a za nastavnike i voditelje osposobljavanja izričito pozabavi uzrocima nedostatka nastavnika i voditelja osposobljavanja u području strukovnog obrazovanja i osposobljavanja te drugog povezanog osoblja te njihovim potrebama, među ostalim pitanjima privlačnosti karijere, početnim i kontinuiranim profesionalnim razvojem, fleksibilnim profesionalnim putovima, pedagoškim inovacijama, digitalnim kompetencijama, kompetencijama u području umjetne inteligencije i zelenim kompetencijama, vještinama uključivanja i potporom mentorima na radnom mjestu; 

16.	naglašava važnost propusnosti između strukovnog obrazovanja i osposobljavanja te drugih oblika obrazovanja i osposobljavanja, kao što su visoko obrazovanje, obrazovanje odraslih i zapošljavanje, kako bi učenici mogli napredovati u okviru različitih oblika obrazovanja bez slijepih ulica; u tom pogledu poziva na snažnije priznavanje kvalifikacija i ishoda strukovnog obrazovanja i osposobljavanja, bolje usmjeravanje tijekom života, kvalitetne mikrokvalifikacije, vrednovanje neformalnog i informalnog učenja te uspostavu putova od početnog strukovnog obrazovanja i osposobljavanja do visokog strukovnog obrazovanja i osposobljavanja, visokog obrazovanja i trajnog strukovnog obrazovanja i osposobljavanja; 

17.	poziva na to da se u kurikulumima strukovnog obrazovanja i osposobljavanja učenicima pruže ne samo vještine specifične za određeno zanimanje, već i osnovne, digitalne i zelene vještine, vještine u području umjetne inteligencije, građanske i medijske pismenosti te poduzetničke, socijalne i transverzalne kompetencije potrebne za kvalitetna radna mjesta, cjeloživotno učenje, aktivno građanstvo i demokratsku otpornost; podsjeća da se izvrsnost i uključivost u strukovnom obrazovanju i osposobljavanju moraju nastojati ostvariti zajedno te da bi visokokvalitetne mogućnosti strukovnog obrazovanja i osposobljavanja, mobilnosti i inovacija trebale biti dostupne učenicima s manje mogućnosti, učenicima s invaliditetom i poteškoćama u učenju, odraslim učenicima, učenicima u najudaljenijim regijama, ruralnim i udaljenim područjima te područjima u nepovoljnom položaju te ženama i djevojčicama u programima strukovnog obrazovanja i osposobljavanja povezanima sa STEM-om, među ostalim putem mobilnih ponuda osposobljavanja, kombiniranog učenja, usmjeravanja na daljinu i suradnje između škola, centara za osposobljavanje i lokalnih zajednica; 

18.	poziva države članice da se uhvate u koštac s rodnim stereotipima i strukturnim preprekama koji utječu na odabir obrazovanja i karijere kako bi promicale rodnu ravnopravnost i uravnoteženije sudjelovanje žena i muškaraca u svim strukovnim smjerovima, sektorima i zanimanjima;

19.	poziva na daljnje promicanje djelotvorne i učinkovite javne potrošnje na strukovno obrazovanje i osposobljavanje, kao i na komplementarnost i sinergije financiranja u okviru sljedećeg višegodišnjeg financijskog okvira, posebno u okviru programa Erasmus+, AgoraEU, Europskog socijalnog fonda i drugih kohezijskih fondova, uz Europski fond za konkurentnost; poziva na poboljšanje podataka i praćenja strukovnog obrazovanja i osposobljavanja, kao i na ulaganje novih napora u učinkovitu provedbu referentnih vrijednosti na razini EU-a u strukovnom obrazovanju i osposobljavanju u svim državama članicama;

20.	poziva na to da se buduća europska strategija za strukovno obrazovanje i osposobljavanje osloni na Kopenhaški proces i njegovu najnoviju ključnu etapu Deklaraciju iz Herninga, izbjegavajući pritom stvaranje nepovezanih novih inicijativa, te da ojača usklađenost i praktičnu upotrebu postojećih europskih alata, uključujući Europski kvalifikacijski okvir, EQAVET, Europass, mikrokvalifikacije, digitalne vjerodajnice i vrednovanje neformalnog i informalnog učenja;

Ako su fizičke osobe na popisu navedene imenom, funkcijom ili imenom i funkcijom, izvjestiteljica za mišljenje izjavljuje da je tim fizičkim osobama dostavila Obavijest Europskog parlamenta o zaštiti podataka br. 484 (https://www.europarl.europa.eu/data-protect/index.do), u kojoj se navode uvjeti za obradu njihovih osobnih podataka i prava povezana s tom obradom.

